作者:柳宗元
標題:與崔策登西山
內容:鶴鳴楚山靜，露白秋江曉。連袂度危橋，縈回出林杪。西岑極遠目，毫末皆可了。重疊九疑高，微茫洞庭小。迥窮兩儀際，高出永珍表。馳景泛頹波，遙風遞寒筱。謫居安所習，稍厭從紛擾。生同胥靡遺，壽比彭鏗夭。蹇連困顛踣，愚蒙怯幽眇。非令親愛疏，誰使心神悄。偶茲遁山水，得以觀魚鳥。吾子幸淹留，緩我愁腸繞。